CELEX: 32017R0286
Language: hr
Date: 2017-02-17 00:00:00
Title: Delegirana uredba Komisije (EU) 2017/286 оd 17. veljače 2017. o izmjeni Delegirane uredbe (EU) 2016/1613 u pogledu stočara u regijama pogođenima potresom u Italiji

18.2.2017   
            
            
               HR
            
            
               Službeni list Europske unije
            
            
               L 42/7
            
         DELEGIRANA UREDBA KOMISIJE (EU) 2017/286
   оd 17. veljače 2017.
   o izmjeni Delegirane uredbe (EU) 2016/1613 u pogledu stočara u regijama pogođenima potresom u Italiji
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 219. stavak 1. u vezi s člankom 228.,
   budući da:
   
               (1)
            
            
               Delegirana uredba Komisije (EU) 2016/1613 (2) donesena je radi uklanjanja tržišnih poremećaja u sektoru mlijeka zbog neravnoteže između ponude i potražnje na svjetskoj razini te u drugim sektorima stočarstva, posebno u sektorima svinjskog, goveđeg i telećeg te ovčjeg i kozjeg mesa, koji su se isto tako suočili s poteškoćama na tržištu.
            
         
               (2)
            
            
               Potres koji je 24. kolovoza 2016. pogodio središnju Italiju prouzročio je velike ljudske gubitke i materijalnu štetu, što je dovelo do iznimno ozbiljnih poremećaja na tržištu u regijama pogođenima potresom, a to su pretežno planinska područja sa strukturnim ograničenjima u kojima stočarstvo ima veliku gospodarsku i socijalnu važnost. Regiju i dalje pogađaju naknadna podrhtavanja i novi potresi, zbog čega je financijska pomoć predviđena Delegiranom uredbom (EU) 2016/1613 za Italiju postala još i važnija.
            
         
               (3)
            
            
               S obzirom na to da će se iznosom dodijeljenim Italiji na temelju Delegirane uredbe (EU) 2016/1613 nadoknaditi samo ograničen iznos stvarnih gubitaka koje su pretrpjeli stočari u regijama pogođenima potresom, primjereno je dopustiti Italiji da tim stočarima dodijeli dodatnu potporu povećanjem pomoći Unije.
            
         
               (4)
            
            
               U Delegiranoj uredbi (EU) 2016/1613 utvrđeno je da je rok za izvršenje odgovarajućih izdataka 30. rujna 2017. kako bi ta plaćanja bila prihvatljiva za pomoć Unije, ali se u tom trenutku nije znalo da će se to stanje u talijanskim regijama pogođenima potresom nastaviti pogoršavati. Stoga je primjereno taj rok produljiti kako bi se odgovarajući izdaci izvršili kasnije.
            
         
               (5)
            
            
               Isto tako primjereno je produljiti rok do kojeg Italija mora obavijestiti o ukupnim iznosima plaćenima po mjeri, broju i vrsti korisnika te procjeni učinkovitosti mjere.
            
         
               (6)
            
            
               Kako bi se osiguralo da stočari u talijanskim regijama pogođenima potresom pomoć prime što je moguće prije, potrebno je osigurati da Italija primjenjuje pravila utvrđena u Delegiranoj uredbi (EU) 2016/1613, kako je izmijenjena ovom Uredbom, bez odlaganja. Stoga bi ova Uredba trebala stupiti na snagu sljedećeg dana od dana objave,
            
         DONIJELA JE OVU UREDBU:
   Članak 1.
   Delegirana uredba (EU) 2016/1613 mijenja se kako slijedi:
   
               1.
            
            
               U članku 1. stavku 1. dodaje se sljedeći podstavak:
               „Međutim u pogledu regija pogođenih potresom u Italiji, izdaci koji se odnose na plaćanja stočarima na temelju ove Uredbe prihvatljivi su za pomoć Unije samo ako su ta plaćanja izvršena najkasnije do 30. rujna 2018.”
            
         
               2.
            
            
               U članku 2. dodaju se sljedeći podstavci:
               „Osim potpore iz prvog podstavka u Italiji se za dodatnu potporu stočarima u regijama pogođenima potresom može dodijeliti najviše 100 % iznosa utvrđenog u Prilogu.
               Dodatna potpora za stočare u regijama pogođenima potresom u Italiji plaća se najkasnije do 30. rujna 2018.”
            
         
               3.
            
            
               U članku 3. točki (b) dodaje se sljedeći podstavak:
               „Međutim u pogledu potpore za stočare u regijama pogođenima potresom Italija obavješćuje Komisiju o ukupnim iznosima plaćenima po mjeri, broju i vrsti korisnika te procjeni učinkovitosti mjere najkasnije do 15. listopada 2018.”
            
         Članak 2.
   Ova uredba stupa na snagu sljedećeg dana od dana objave u Službenom listu Europske unije.
   
      Ova je uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. veljače 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Delegirana uredba Komisije (EU) 2016/1613 od 8. rujna 2016. o pružanju iznimne potpore za prilagodbu proizvođačima mlijeka i poljoprivrednicima u drugim sektorima stočarstva (SL L 242, 9.9.2016., str. 10.).